L-eks Spettur tal-Pulizija Jonathan Ferris qal li John Dalli qallu li Egrant hija tal-Partit Laburista...ikkuntattjati Dalli jiċħad u Ferris ma jiftakarx Egrant mhix ta' Michelle Muscat. S'hemmhekk huwa ċar fil-konklużjonijiet tal-inkjesta li ġew ippublikati mill-Maġistrat Aaron Bugeja. Imma jirriżulta, fl-inkjesta li għadha ma ġietx ippublikata, illi fix-xhieda tiegħu l-eks Spettur tal-Pulizija Jonathan Ferris qal illi l-eks Deputat Nazzjonalista u eks Kummissarju Ewropew John Dalli qallu li Egrant kienet tal-Partit Laburista. Dan kien żvelat mill-gazzetta oħt Maltatoday li tkellmet ma' żewġ sorsi infurmati sew dwar l-inkjesta tal-Maġistrat Bugeja. Meta kkuntattjat Ferris ma ċaħadx, imma lanqas ikkonferma. Huwa qal li ma jistax jiftakar illi ssuġerixxa li Egrant hija tal-PL. "Qed teħodni lura sentejn...ma nistax niftakar. Jiena, veru, investigajt lil Dalli. Imma ma nistax niftakar dehertx quddiem il-Maġistrat Bugeja fuq Egrant  jew fuq xi inkjesta oħra" Minn naħa tiegħu Dalli ċaħad illi hu kien jaf xi ħaġa jew qatt kellu xi konnessjoni ma' Egrant.